Lang dags ferd mot natt

Lang dags ferd mot natt er et skuespill av den amerikanske dramatikeren Eugene O'Neill. Han skrev stykket i 1941, men det ble ikke oppført første gang før i 1956. Han ble året etter (posthumt) belønnet Pulitzerprisen for drama, for dette stykket.


== Handling ==
Stykket foregår en skjebnesvanger dag fra rundt halv ni til midnatt i august 1912 i hjemmet til familien Tyrone ved sjøen i Connecticut. Det blir sagt å være halvt selvbiografisk og representere O'Neill selv, hans eldre bror og foreldrene.
Et av temaene i stykket er avhengighet og hvordan familien blir dysfunksjonell av denne avhengigheten. Alle tre mennene er alkoholikere, mens Mary Tyrone er avhengig av ulovlige rusmidler. Hele tiden skjuler de, anklager, blir sinte, angrer, skylder på og fornekter i en økende konfliktsyklus, avbrutt av sporadiske forsøk på å vise hengivelse, trøst og oppmuntring.


== Roller ==
Stykket har fem roller. James Tyrone senior (65), kona hans, Mary Cavan Tyrone (54), sønnene James jr (33) og Edmund (23). Endelig er tjenestejenta Cathleen med, hun jobber i familien denne sommeren. Alle er av irsk avstamming. I stykket blir det referert til flere andre roller, men de kommer ikke på scenen.


== Stykkets historie ==
Før stykket ble ferdig i 1942, laget Eugene O'Neill en kontrakt med forlaget Random House om at det ikke skulle utgis før 25 år etter hans død. Manuskriptet ble forseglet og den formelle kontrakten ble laget i 1945. Men hans tredje kone, Carlotta Monterey, overførte rettighetene til Yale University og opphevet avtalen for å opprette et stipend til minne om forfatteren. I boka heter det: «All royalties from the sale of the Yale editions of this book go to Yale University for the benefit of the Eugene O'Neill Collection, for the purchase of books in the field of drama, and for the establishment of Eugene O'Neill Scholarships in the Yale School of Drama.» Dermed kom skuespillet ut i 1956, bare tre år etter forfatterens død. Det blir betraktet som hans mesterverk med svært mye selvbiografisk stoff. Handlingen er lagt til umiddelbart før Eugene O'Neill begynte sin karriere som forfatter.


== Oppføringer ==

Stykket hadde verdenspremière på Kungliga Dramatiska Teatern i Stockholm 2. februar 1956. O'Neills stykker var høyere verdsatt i Sverige enn i noe annet land mens han levde, og dette stykket ble intet unntak. 7. november 1956 hadde Lang dags ferd mot natt premiere på Broadway, og i 1958 ble det satt opp i Storbritannia. Siden er det satt opp over hele verden.


=== I Norge ===
2010: Riksteatrets forestilling med Bjørn Sundquist (Tyrone), Liv Ullmann (Mary), Anders Baasmo Christiansen (Jamie), Pål Sverre Valheim Hagen (Edmund) og Viktoria Winge (Cathleen), regi av Stein Winge. Forestillingen setter publikumsrekord med utsolgte forestillinger over hele landet. Premieren var på Røros 6. september 2010, deretter gikk den på turne til 50 steder i Norge. Etter turneen ble stykket spilt på  Nationaltheatret i Oslo, Den Nationale Scene i Bergen og Dramaten i Stockholm. Denne versjonen ble vist på NRK1 påsken 2011.


== Eksterne lenker ==
(en) Lang dags ferd mot natt på Internet Broadway Database
Informasjon om forestillingen fra 2010 hos www.riksteatret.no